Oorsaak bekend van treinbotsing wat 66 beseer laatFikile Mbalula, die nuutaangestelde minister van vervoer, het ‘n inspeksie gedoen van die trein wat in die botsing betrokke was. (Foto: Brenda Masilela/ANA) Die botsing op ŉ treinspoor Saterdagaand in Mamelodi, in die noordooste van Pretoria, wat tientalle passasiers beseer gelaat het, is veroorsaak deur remme wat onklaar geraak het. Só het Fikile Mbalula, die nuutaangestelde minister van vervoer, Woensdag gesê toe hy die bevindings van ŉ voorlopige ondersoekverslag oor die botsing bekendgemaak het. Luidens die verslag het ŉ Transnet-onderstopmasjien by die Eerste Fabrieke-stasie met ŉ Prasa-trein gebots toe die onderstopmasjien reeds by die Greenview-stasie onklaar geraak het, sy remme ophou werk het en die masjien onbeheersd op die spoor versnel het. Die verslag dui ook aan dat die kommunikasie tussen die onderstopmasjien en die gesentraliseerde treinbeheersentrum ook nie gewerk het nie. “Die verslag dui verder aan dat die seinstelsel tussen die Eerste Fabrieke- en die Pienaarspoortstasie al vir ongeveer twee jaar nie in ŉ werkende toestand is nie. Dit is ŉ bron van ernstige kommer weens die verhoogde risiko wanneer magtiging met die hand gedoen word,” het Mbalula gesê. Hy het bygevoeg die verslag maak dit duidelik dat die treinbemanning hul pligte op ŉ kalm, professionele en toegewyde manier uitgevoer het en sodoende moontlik baie meer beserings voorkom het. Fikile Mbalula, minister van vervoer, met Dikeledi Magadadzi (adjunkminister van vervoer) en Nkosinathi Sishi (uitvoerende hoof van Prasa) weerskante van hom, spreek die media toe. (Foto: Brenda Masilela/ANA) “Ek is besonder bekommerd oor die bevinding dat pendelaars ingemeng het met die veiligheidsprosedures op die trein deur die noodalarm te aktiveer toe die treindrywer probeer het om die trein agteruit te beweeg om ŉ botsing te vermy. Dit is net so skokkend om te hoor dat die passasiers ook geweier het om gehoor te gee aan die drywer se opdrag om die trein te ontruim – dit het gelei tot beserings wat verhoed kon geword het,” sê Mbalula. “Hierdie moet egter nie gesien word as verplasing van blaam op diegene wat beseer is nie. Ons wens hulle ŉ spoedige herstel toe en sal alles moontlik doen om te verseker dat ons passasierspoorwegstelsel op ŉ volhoubare manier verbeter. Dit is egter tyd dat ons ŉ kultuur begin kweek waar ons almal verstaan dat veiligheid ŉ gesamentlik verantwoordelikheid is.” Die minister sê hy het ŉ beroep op Prasa gedoen om hul ondersoek na die voorval te bespoedig en te verseker dat daadwerklike stappe gedoen word om te verseker dat so ŉ voorval nie weer gebeur nie. Mbalula het gesê al 64 passasiers en twee bemanningslede wat in die botsing beseer is, is sedertdien uit die onderskeie hospitale ontslaan.